Diari Oficial de la Generalitat Valenciana


Sumari del DOGV 6437, del 13-01-2011 (2011/134)

RESOLUCIÓ de 28 de desembre de 2010, del conseller de Medi Ambient, Aigua, Urbanisme i Habitatge, sobre la delegació de l'exercici de determinades competències en matèria d'urbanisme.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   6437

Data del DOGV
:   13-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/134


Data del document
:   28-12-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Conselleria Medi Ambient, Aigua, Urbanisme i Vivenda
    * competència administrativa
    * urbanisme

RESOLUCIÓ de 28 de desembre de 2010, del conseller de Medi Ambient, Aigua, Urbanisme i Habitatge, sobre la delegació de l'exercici de determinades competències en matèria d'urbanisme. [2011/134]  
La Llei 10/2004, del sòl no urbanitzable, atorga a la Generalitat la competència per a autoritzar determinats usos i activitats en sòl no urbanitzable, i li correspon també la regulació i la tramitació dels procediments fins a l'aprovació definitiva d'aquests. Aquesta tramitació requereix la sol·licitud d'informes, requeriments i documentació diversa que, de vegades, prolonga en el temps la resolució de l'expedient. El mecanisme que la llei estableix per a aquesta autorització és la declaració d'interés comunitari.  
La legislació europea, estatal i comunitària té com un dels objectius principals simplificar els procediments urbanístics i facilitar la implantació d'activitats, i així potenciar el màxim aprofitament dels recursos disponibles per a impulsar la inversió. Aquests principis bàsics han donat lloc a l'aprovació recent de la Llei 12/2010, de 21 de juliol, de la Generalitat, de mesures urgents per a agilitar l'exercici de les activitats productives i la creació d'ocupació.   
Per tal d'agilitar els tràmits de declaració d'interés comunitari, mitjançant aquesta resolució es proposa delegar per a l'exercici de la competència en la fase d'admissió o inadmissió a tràmit, caducitat, desistiment o renúncia de la declaració d'interés comunitari, com també per a la competència de declaració d'urgència en la tramitació d'expedients per a la implantació d'activitats industrials, productives i terciàries o de serveis en sòl no urbanitzable, generadores d'ocupació, els caps dels Serveis Territorials d'Urbanisme d'Alacant, Castelló i València, sense perjudici dels principis administratius d'eficàcia, eficiència, celeritat i transparència, en benefici tant dels ciutadans com de l'administració, per a l'èxit d'un millor resultat en l'exercici de les competències que aquesta Conselleria de Medi Ambient, Aigua, Urbanisme i Habitatge té assignades en matèria de declaració d'interés comunitari sobre sòl no urbanitzable.   
Atés que correspon als serveis territorials d'urbanisme, seguint els criteris i directrius de la Direcció General d'Urbanisme, de la qual depenen funcionalment, l'aplicació i el control del planejament i la gestió urbanística, com també dels instruments d'ordenació, funcions entre les quals es troba la tramitació de la declaració d'interés comunitari, és per això que es consideren els serveis territorials d'urbanisme amb capacitat i competència per a valorar la sol·licitud de tramitació, la finalització, siga per inactivitat de l'interessat siga per renúncia expressa d'aquest, dels expedients de declaració d'interés comunitari, com també la declaració d'urgència en la tramitació d'expedients per a la implantació d'activitats industrials, productives i terciàries o de serveis en sòl no urbanitzable, generadores d'ocupació, previstes en l'article 37.4 de la Llei 12/2010, de 21 de juliol, de mesures urgents, que modifica la Llei 10/2004 del sòl no urbanitzable, de 9 de desembre, de la Generalitat.  
Correspon al conseller de Medi Ambient, Aigua, Urbanisme i Habitatge, segons el que estableix l'article 6.j) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre, la competència per a determinar la inadmissió a tràmit, caducitat, desistiment o renúncia de les declaracions d'interés comunitari.  
De la mateixa manera i en aplicació del mateix article 6.j) del Reglament dels òrgans territorials i urbanístics de la Generalitat, també competeix al conseller acordar la declaració d'urgència en la tramitació d'expedients per a la implantació d'activitats industrials, productives i terciàries o de serveis en sòl no urbanitzable, generadores d'ocupació, establida en la redacció donada a l'article 37.4 ja enunciat.  
Per tot això, d'acord amb el que estableix l'article 13.1 de la Llei 30/1992, de règim jurídic de les administracions publiques i del procediment administratiu comú, i l'article 13.1 del Decret 162/2007, de 21 de setembre, del Consell, pel qual s'aprova el Reglament d'òrgans territorials i urbanístics de la Generalitat, resolc:  
Primer  
Delegar els caps dels serveis territorials d'urbanisme d'Alacant, Castelló i València per a l'exercici de la competència per a resoldre sobre:  
a) La caducitat, desistiment o renúncia, o inadmissió o admissió a tràmit de la sol·licitud dels expedients de declaració d'interés comunitari en sòl no urbanitzable.  
b) La declaració d'urgència en la tramitació d'expedients per a la implantació d'activitats industrials, productives i terciàries o de serveis en sòl no urbanitzable, generadores d'ocupació.  
Segon  
Aquesta resolució de delegació de competències tindrà efecte a partir de l'endemà de la publicació en el Diari Oficial de la Comunitat Valenciana.  
Contra aquesta resolució, que posa fi a la via administrativa, les persones interessades poden interposar recurs contenciós administratiu en el termini de dos mesos comptadors des de l'endemà de la publicació davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1 a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o potestativament, recurs de reposició davant del mateix òrgan, en el termini d'un mes comptador en els termes ja referits, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjudici que les persones interessades puguen proposar-ne qualsevol altre que consideren procedent.  
València, 28 de desembre de 2010.- El conseller de Medi Ambient, Aigua, Urbanisme i Habitatge, i vicepresident tercer del Consell: Juan Gabriel Cotino Ferrer.